|  |
| --- |
|  |
| **GULBENES NOVADA PAŠVALDĪBA** |
| Reģ. Nr. 90009116327 |
| Ābeļu iela 2, Gulbene, Gulbenes nov., LV-4401 |
| Tālrunis 64497710, mob. 26595362, e-pasts: dome@gulbene.lv, www.gulbene.lv |

**GULBENES NOVADA PAŠVALDĪBAS DOMES LĒMUMS**

Gulbenē

|  |  |
| --- | --- |
| **2025. gada 27. martā** |  **Nr. GND/2025/166** |
|  |  **(protokols Nr.8; 4.p.)** |

**Par Gulbenes novada pašvaldības tiešās līdzdalības saglabāšanu SIA “Gulbenes Energo Serviss”**

Saskaņā ar Pašvaldību likuma 10. panta pirmās daļas 9. punktu dome ir tiesīga izlemt ikvienu pašvaldības kompetences jautājumu un tikai domes kompetencē ir tiesības likumā noteiktajā kārtībā izveidot, reorganizēt un likvidēt pašvaldības kapitālsabiedrības, kā arī lemt par dalību kapitālsabiedrībās.

Saskaņā ar Valsts pārvaldes iekārtas likuma (turpmāk – VPIL) 88.panta septīto daļu publiska persona, kas dibinājusi kapitālsabiedrību vai ieguvusi līdzdalību esošā kapitālsabiedrībā, pārvērtē līdzdalību tajā saskaņā ar šo pantu un Publiskas personas kapitāla daļu un kapitālsabiedrību pārvaldības likumu.

Atbilstoši Publiskas personas kapitāla daļu un kapitālsabiedrību pārvaldības likuma (turpmāk – Pārvaldības likums) 7. panta pirmajai daļai publiskai personai ir pienākums ne retāk kā reizi piecos gados pārvērtēt katru tās tiešo līdzdalību kapitālsabiedrībā un tās atbilstību šā likuma 4. panta nosacījumiem. Pārvaldības likuma 7. panta otrā daļa noteic, ka lēmumu par publiskas personas līdzdalības saglabāšanu kapitālsabiedrībās pieņem attiecīgās publiskās personas augstākā lēmējinstitūcija, un lēmumā ietver vērtējumu attiecībā uz atbilstību Pārvaldības likuma 4. panta nosacījumiem un vispārējo stratēģisko mērķi.

Pārvaldības likuma 4.panta pirmā daļa noteic, ka publiska persona drīkst iegūt līdzdalību kapitālsabiedrībā atbilstoši VPIL 88.pantam.

Ņemot vērā to, ka Gulbenes novada pašvaldībai (turpmāk – Pašvaldība) pieder 100% kapitāla daļas SIA “Gulbenes Energo serviss”, reģistrācijas numurs 54603000121 (turpmāk – Kapitālsabiedrība) un iepriekšējais Pašvaldības līdzdalības Kapitālsabiedrībā izvērtējums ir veikts 2019. gadā ar Gulbenes novada pašvaldības domes 2019. gada 11. jūlija sēdes lēmumu “Par Gulbenes novada pašvaldības tiešās līdzdalības saglabāšanu SIA “Gulbenes nami”” (protokols Nr. 10; 3.§), kurā tika fiksēts arī Kapitālsabiedrības izvirzītais vispārējais stratēģiskais mērķis, Pašvaldība no jauna ir izvērtējusi tās līdzdalības atbilstību VPIL prasībām.

Lai izvērtētu Pašvaldības tiešo līdzdalību Kapitālsabiedrībā un tās atbilstību Pārvaldību likuma nosacījumiem, Pašvaldība iepirkuma “Gulbenes novada pašvaldības līdzdalības saglabāšanas izvērtēšana kapitālsabiedrībās”, iepirkuma identifikācijas Nr.GNP 2024/49, rezultātā 2024. gada 25.septembrī noslēdza iepirkuma līgumu Nr. GND/9.18/24/502 par Gulbenes novada pašvaldības līdzdalības saglabāšanas izvērtēšanu kapitālsabiedrībās ar SIA “CSE COE”, reģistrācijas numurs 40103995402.

Pašvaldība un SIA “CSE COE” 2025. gada 25. februārī parakstīja darbu pieņemšanas-nodošanas aktu, kā rezultātā Pašvaldība ir saņēmusi līdzdalības izvērtējumu (turpmāk – Izvērtējums), kurā Pašvaldībai rekomendēts saglabāt tiešo līdzdalību Kapitālsabiedrībā. Izvērtējumā ir secināts, ka Kapitālsabiedrības darbība:

1. ūdenssaimniecības jomā atbilst VPIL 88. panta pirmās daļas 1. un 2. punkta nosacījumam – ir konstatējama tirgus nepilnība (Gulbenes novadā nav citu komersantu, kuri iedzīvotājiem varētu nodrošināt normatīvajiem aktiem atbilstošus centralizētos ūdensapgādes un kanalizācijas pakalpojumus) un Kapitālsabiedrība sniedz pakalpojumus, kas ir stratēģiski svarīgi pašvaldības administratīvās teritorijas attīstībai;
2. siltumenerģijas apgādes jomā atbilst VPIL 88. panta pirmās daļas 1. un 2. punkta nosacījumam – Kapitālsabiedrības darbības rezultātā tiek sniegti pakalpojumi siltumenerģijas apgādes jomā, kas ir stratēģiski svarīgi pašvaldības administratīvās teritorijas attīstībai, un centralizētās siltumenerģijas apgādes sistēmas darbības ietvaros ir iespējams tikai viens siltumenerģijas apgādes pakalpojumu sniedzējs, kas norāda uz dabiskā monopola situāciju siltumenerģijas apgādes pakalpojumu tirgū;
3. namu pārvaldīšanas un apsaimniekošanas pakalpojumu sniegšanas jomā atbilst VPIL 88. panta pirmās daļas 1. punkta nosacījumam – var konstatēt tirgus nepilnību, jo pakalpojumu piedāvājums ir ierobežots; Kapitālsabiedrība nevar uzreiz pārtraukt šādu pakalpojumu sniegšanu, tomēr vēlama to sniegto pakalpojumu apjoma (apsaimniekojamo māju skaita) pakāpeniska samazināšana, nododot tās apsaimniekošanu privātajiem komersantiem, kuriem ir nepieciešamā kapacitāte un resursi šāda pakalpojuma kvalitatīvai nodrošināšanai.

Izvērtējuma veicējs atbilstoši VPIL 88. panta otrajai daļai, novērtējot Pašvaldības līdzdalības saglabāšanu Kapitālsabiedrībā, konsultējās ar kompetentajām institūcijām konkurences aizsardzības jomā un komersantus pārstāvošām biedrībām vai nodibinājumiem.

Izvērtējuma veicējs par līdzdalības saglabāšanu Kapitālsabiedrībā veica konsultācijas ar šādām biedrībām: Latvijas Tirdzniecības un rūpniecības kamera, Latvijas Pašvaldību savienība, Latvijas Ūdensapgādes un kanalizācijas uzņēmumu asociācija, LATVIJAS NAMU PĀRVALDĪTĀJU UN APSAIMNIEKOTĀJU ASOCIĀCIJA un Latvijas siltumuzņēmumu asociācija.

Pašvaldībā saņemta Konkurences padomes 2025. gada 5. februāra vēstule Nr. 1.7- 2/154, kurā noteikts, ka:

1. nav iebildumu pret Kapitālsabiedrības sniegtajiem ūdenssaimniecības un siltumenerģijas apgādes pakalpojumiem, ņemot vērā, ka minēto pakalpojumu sniegšana vispārīgi atbilst VPIL 88. panta pirmās daļas 2. punktā noteiktajam izņēmumam, kad ir pieļaujama pašvaldības līdzdalība kapitālsabiedrībā un konkrētie pakalpojumi tiek sniegti tirgus nepilnības apstākļos;
2. attiecībā uz Kapitālsabiedrības sniegtajiem namu pārvaldīšanas pakalpojumiem, saskaņā ar Konkurences padomes iedibināto praksi, konkrēto pakalpojumu sniegšana būtu pamatota un atbalstāma gadījumos, ja uz tiem būtu attiecināmi likuma “Par valsts un pašvaldību dzīvojamo māju privatizāciju” 50. panta septītās daļas noteikumi un būtu konstatējams VPIL 88. panta pirmās daļas 1. punktā noteiktais priekšnoteikums jeb tirgus nepilnība. Tomēr, ņemot vērā, ka situācija noteiktos Latvijas reģionos var būt sarežģītāka nekā, piemēram, Rīgas reģionā, kurā parasti ir konstatējama augsta privāto tirgus dalībnieku aktivitāte, un Izvērtējumā pirmšķietami ir pamatota iespējamas tirgus nepilnības pastāvēšana, Konkurences padome atzīst Kapitālsabiedrības namu pārvaldīšanas pakalpojuma sniegšanu par atbilstošu VPIL 88. panta pirmās daļas 1. un 2. punktam. Vienlaikus Konkurences padome norāda, ka Pašvaldībai būtu ir nepieciešama rūpīga izvērtēšana un pakāpeniska pāreja uz privāto pakalpojumu sniedzēju iesaisti. Pašvaldībai jāizstrādā ilgtermiņa stratēģija privātā sektora piesaistei, jāveic regulārs tirgus novērtējums un aktīvi jāinformē privātie uzņēmumi par iespējām iesaistīties konkrētajos pakalpojumu segmentos, tādējādi nodrošinot efektīvu un konkurētspējīgu pakalpojumu sniegšanu;
3. pirmšķietami nav iebildumu pret Kapitālsabiedrības sniegtajiem papildu pakalpojumiem, ņemot vērā Izvērtējumā norādīto informāciju par to, ka konkrētie pakalpojumi sastāda vien niecīgu daļu (2023. gadā 2,6 % no kopējiem SIA “Gulbenes Energo Serviss” ieņēmumiem), kā arī norādi, ka konkrētie pakalpojumi ir saistīti ar Kapitālsabiedrības pamatpakalpojumu sniegšanu.

Pamatojoties uz likuma “Par pašvaldībām” 10.panta pirmās daļas 9. un 21. punktu, Valsts pārvaldes iekārtas likuma 88.panta pirmo, otro un septīto daļu, Publiskas personas kapitāla daļu un kapitālsabiedrību pārvaldības likuma 7. panta pirmo un otro daļu, ņemot vērā Konkurences padomes 2025. gada 5. februāra vēstuli Nr. 1.7- 2/154, kā arī, ņemot vērā Gulbenes novada pašvaldības domes Attīstības un tautsaimniecības komitejas 2025.gada 19.marta sēdes ieteikumu un Gulbenes novada pašvaldības domes Finanšu komitejas 2025.gada 20.marta sēdes ieteikumu, atklāti balsojot: ar 13 balsīm "Par" (Ainārs Brezinskis, Aivars Circens, Anatolijs Savickis, Andis Caunītis, Atis Jencītis, Guna Pūcīte, Guna Švika, Gunārs Babris, Gunārs Ciglis, Intars Liepiņš, Ivars Kupčs, Mudīte Motivāne, Normunds Mazūrs), "Pret" – nav, "Atturas" – nav, "Nepiedalās" – nav, Gulbenes novada pašvaldības dome NOLEMJ:

1. APSTIPRINĀT Gulbenes novada pašvaldības tiešās līdzdalības SIA “Gulbenes Energo Serviss” izvērtējumu (pielikums).
2. ATZĪT, ka SIA “Gulbenes Energo Serviss”, reģistrācijas numurs 54603000121, darbība atbilst Valsts pārvaldes iekārtas likuma 88. panta pirmās daļas 1. un 2. punktam, proti, tiek novērsta tirgus nepilnība, kapitālsabiedrības darbības rezultātā tiek radīti tādi pakalpojumi, kas ir stratēģiski svarīgi pašvaldības administratīvās teritorijas attīstībai.
3. SAGLABĀT Gulbenes novada pašvaldības tiešo līdzdalību SIA “Gulbenes Energo Serviss”, reģistrācijas numurs 54603000121.
4. NOTEIKT SIA “Gulbenes Energo Serviss”, reģistrācijas numurs 54603000121, vispārējos stratēģiskos mērķus:
	1. nodrošināt Gulbenes novada iedzīvotājiem kvalitatīvus, ilgtspējīgus un normatīvo aktu prasībām atbilstošus ūdenssaimniecības un siltumenerģijas apgādes pakalpojumus, to pieejamību un nepārtrauktību, ņemot vērā sabiedrības ekonomiskās intereses;
	2. nodrošināt nepārtrauktu un kvalitatīvu dzīvojamo māju pārvaldīšanas un apsaimniekošanas pakalpojumu, veicinot dzīvokļu īpašnieku iesaisti dzīvojamās mājas pārvaldīšanā, un mājas lietošanas īpašību (kvalitātes) saglabāšanu visā tās ekspluatācijas laikā.
5. UZDOT SIA “Gulbenes Energo Serviss”, reģistrācijas numurs 54603000121, valdei:
	1. regulāri, bet ne retāk kā vienu reizi gadā, veikt konkurences neitralitātes izvērtējumu, lai novērstu varbūtēju SIA “Gulbenes Energo Serviss” darbības neatbilstību Konkurences likuma 14.1 pantam, un par attiecīgā izvērtējuma rezultātiem nekavējoties informēt Gulbenes novada pašvaldību kā minētās kapitālsabiedrības kapitāla daļas turētāju;
	2. ievērojot Gulbenes novada pašvaldības tiešās līdzdalības SIA “Gulbenes Energo Serviss” izvērtējumā sniegtās rekomendācijas attiecībā SIA “Gulbenes Energo Serviss” statūtos norādītajiem komercdarbības veidiem, veikt komercdarbības veidu pārskatīšanu.
6. Lēmuma izpildi kontrolēt Gulbenes novada pašvaldības izpilddirektoram.

Gulbenes novada pašvaldības domes priekšsēdētājs A. Caunītis